**Zmluva o poskytovaní služieb systémovej podpory a rozvoja informačného systému na elektronickú správu registratúry**

uzavretá podľa § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „**Zmluva**“) medzi

*Objednávateľom:*

Obchodné meno: **Národné centrum zdravotníckych informácií**

Sídlo: Lazaretská 26, 811 09 Bratislava

Štatutárny orgán: Mgr. Pavol Vršanský, riaditeľ

IČO: 00165387

DIČ: 2020830119

IČ DPH: nie je platca DPH

Bankové spojenie: Štátna pokladnica

IBAN: SK24 8180 0000 0070 0018 5166

(ďalej len „**Objednávateľ**“ alebo „**NCZI**“)

**a**

*Poskytovateľom:*

Obchodné meno: .....................................................

Sídlo: .....................................................

Zastúpený: .....................................................

IČO : .....................................................

DIČ: .....................................................

IČ DPH: .....................................................

Registrácia: .....................................................

Bankové spojenie: .....................................................

IBAN: .....................................................

(ďalej len „**Poskytovateľ**“)

(Objednávateľ a Poskytovateľ ďalej spoločne aj len ako „**zmluvné strany**“ a každý samostatne aj len ako **„zmluvná strana**“)

# ÚVODNÉ USTANOVENIA A VYHLÁSENIA

* 1. Objednávateľ v súčasnosti používa na správu registratúry elektronický informačný systém na platforme Fabasoft eGov-Suite 2016 (ďalej aj len „**IS**“ alebo „**IS Fabasoft**“).
	2. Táto Zmluva sa uzatvára na základe výsledku verejného obstarávania realizovaného Objednávateľom na predmet zákazky s názvom „**Zabezpečenie služieb prevádzky, podpory a rozvoja automatizovaného systému pre správu registratúry**“ (ďalej aj len „**Verejné obstarávanie**“). Poskytovateľ je úspešným uchádzačom vo verejnom obstarávaní.
	3. Poskytovateľ vyhlasuje, že disponuje všetkými oprávneniami požadovanými príslušnými orgánmi a v zmysle príslušných právnych predpisov, ako aj kapacitami a odbornými znalosťami nevyhnutnými na riadnu a včasnú realizáciu predmetu tejto Zmluvy.
	4. Poskytovateľ vyhlasuje a zaväzuje sa, že v čase uzatvorenia Zmluvy má splnené povinnosti, ktoré mu vyplývajú v zmysle Zákona o registri partnerov verejného sektora a počas trvania tejto Zmluvy bude udržiavať zápis v tomto registri a riadne plniť všetky povinnosti vyplývajúce pre neho zo Zákona o registri partnerov verejného sektora a o zmene a doplnení niektorých zákonov.
	5. Poskytovateľ vyhlasuje, že je autorizovaným obchodným partnerom a/alebo poskytovateľom vo vzťahu k platforme Fabasoft eGov-Suite 2016 a službám, ktoré tvoria predmet plnenia tejto zmluvy a má právo uzatvoriť túto zmluvu v rozsahu a za podmienok vymedzených v tejto zmluve, čo preukázal Poskytovateľ predložením potrebných dokumentov a/alebo certifikátov pred podpisom tejto zmluvy. V prípade, že sa toto prehlásenie ukáže v budúcnosti nepravdivým, má Objednávateľ právo na náhradu škody, ktorá by mu takýmto nepravdivým vyhlásením bola spôsobená Poskytovateľom, ktorého vyhlásenie sa ukázalo byť nepravdivé.
	6. Poskytovateľ vyhlasuje, že je poistený pre prípad zodpovednosti za škodu spôsobenú pri poskytovaní plnenia podľa tejto Zmluvy, čo preukázal Objednávateľovi predložením platnej a účinnej poistnej Zmluvy, ktorej predmetom je poistenie zodpovednosti za škodu spôsobenú konaním Poskytovateľa v súvislosti s plnením podľa tejto Zmluvy na poistnú sumu vo výške zodpovedajúcej minimálne sume uvedenej v článku 7. bode 7.1 tejto Zmluvy. Poskytovateľ sa zaväzuje toto poistné krytie udržiavať počas celej doby účinnosti tejto Zmluvy a na výzvu Objednávateľa je povinný túto skutočnosť preukázať. Porušenie záväzku Poskytovateľ podľa tohto bodu Zmluvy (napr. zrušenie poistnej Zmluvy bez jej nahradenia inou poistnou zmluvou, nepredloženie poistnej Zmluvy) znamená podstatné porušenie Zmluvy Poskytovateľom.

# VYSVETLENIE POJMOV A SKRATIEK

* 1. **„IS“** alebo **„IS Fabasoft“** je informačný systém Objednávateľa na elektronickú správu registratúry, ktorý umožňuje komplexný prehľad o procesoch vo fáze vybavovania dokumentov (od zaevidovania dokumentov v organizácii až po ich vyradenie) s rešpektovaním aktuálne platnej legislatívy.
	2. **„Doba odozvy“** je doba, do ktorej pracovník Poskytovateľa bezodkladne kontaktuje (emailom, pokiaľ nie je uvedené inak) kontaktnú osobu zo strany Objednávateľa a informuje ju o začatí riešenia incidentu/problému (ďalej aj len „**servisná požiadavka**“); doba odozvy začína plynúť od nahlásenia servisnej požiadavky Objednávateľa.
	3. **„Doba trvalého vyriešenia“** znamená najneskorší čas, dokedy Poskytovateľ musí vyriešiť Objednávateľov incident/problém, t. j. znamená čas, kedy bolo uplatnené trvalé riešenie do IS (služba/prevádzka bola plne obnovená), pričom čas je počítaný iba v rámci bežnej prevádzky, a to od okamihu nahlásenia servisnej požiadavky Poskytovateľovi kontaktnou osobou zo strany Objednávateľa do okamihu, keď Poskytovateľ poskytne trvalé riešenie incidentu/problému akceptované Objednávateľom.
	4. **„Čas na zabezpečenie náhradného riešenia“** znamená, že bolo uplatnené riešenie do systému (služba/prevádzka bola čiastočne obnovená), pričom čas je počítaný iba v rámci bežnej prevádzky od okamihu nahlásenia incidentu/problému kontaktnou osobou zo strany Objednávateľa do okamihu, keď dodávateľ vykoná náhradné riešenie incidentu/problému.
	5. **„Zabezpečenie náhradného riešenia“** znamená dosiahnutie dočasného režimu funkčnosti IS (funkcia a plánovaná použiteľnosť IS je v zmysle požiadaviek a funkčnej špecifikácie síce poskytovaná odlišne, avšak nie je podstatne ovplyvňované jej pôvodne plánované použitie) vytvorením náhradného postupu bez vplyvu na zvýšené personálne alebo časové nároky na strane Objednávateľa.
	6. **„Kritický incident/problém“ s prioritou "Kritická (A/1)"** je spôsobený výlučne v dôsledku poruchy funkčnosti informačného systému a znamená, že je pre zabezpečenie činnosti u Objednávateľa nepoužiteľný, je nefunkčný, alebo jeho funkčnosť je degradovaná s dopadom na kvalitu poskytovanej služby s majoritným dopadom na užívateľov, prestal pracovať, pričom Objednávateľ je závislý na plnofunkčnom vykonávaní funkcie, s ohrozením vzniku okamžitého alebo budúceho katastrofického dopadu na základné činnosti Objednávateľa. Funkčnosť IS nie je možné využívať náhradným spôsobom. Za kritický incident s prioritou „Kritická“ sa považuje aj kybernetický bezpečnostný incident a tiež zraniteľnosť systému podľa informačnej a kybernetickej bezpečnosti, ktorá má za následok nedostupnosť, stratu alebo únik spracúvaných dát alebo môže ohroziť fungovanie iných prvkov IKT infraštruktúry Objednávateľa.
	7. **„Nekritický incident/problém“ s prioritou "Normálna (B/2)"** znamená, že funkčnosť je degradovaná s dopadom na kvalitu poskytovanej služby s minoritným dopadom na užívateľov, informačný systém prestal z časti pracovať, pričom Objednávateľ je závislý na plnej funkčnosti IS s možnosťou vzniku situácie majúcej dopad na činnosť Objednávateľa, funkčnosť informačného systému nie je možné plne využívať, ale je ju možné nahradiť iným spôsobom. Alebo funkčnosť je degradovaná bez dopadu na kvalitu poskytovanej služby, príslušnú funkčnosť vzhľadom na definovaný problém je komplikované užívať, alebo nie je možné plne užívať, alebo je ju možné užívať náhradným spôsobom.
	8. **„Nekritický incident/problém“ s prioritou "Nízka (C/3)"** znamená, že funkčnosť je degradovaná bez dopadu na kvalitu poskytovanej služby s minoritným dopadom na užívateľov. Objednávateľ nie je závislý na plnej funkčnosti IS, funkčnosť informačného systému je možné nahradiť iným spôsobom. Alebo funkčnosť je degradovaná bez dopadu na kvalitu poskytovanej služby, príslušnú funkčnosť vzhľadom na definovaný problém je možné užívať náhradným spôsobom.
	9. **„Bežná prevádzka“** predstavuje prevádzku v bežný pracovný deň v čase od 8:00 do 16:00 hod., t. j. s výnimkou štátom (SR) uznaných sviatkov a víkendov.
	10. Jeden „**človekodeň“** znamená 8 pracovných hodín.
	11. Jedna „**človekohodina“** je základná časová jednotka pre vykazovanie prácnosti, vyjadruje prácnosť realizovanú jedným človekom v rozsahu jednej hodiny, pričom najmenšia účtovateľná čiastka za prácnosť podľa tejto Zmluvy je 0,5 hodiny (30 minút).
	12. „**Autorský zákon**“ je zákon č. 185/2015 Z. z. Autorský zákon v znení neskorších predpisov.
	13. „**GDPR**“ je nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov)
	14. „**Zákon o ochrane osobných údajov**“ je zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.
	15. „**Zákon o KB**“ je zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov.
	16. „**Zákon o registri partnerov verejného sektora**“ jezákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov
	17. „**Zákon o verejnom obstarávaní**“je zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
	18. „**Vyhláška o OBO“** je vyhláška Národného bezpečnostného úradu č. 362/2018 Z. z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení v znení neskorších predpisov.

# PREDMET ZMLUVY

* 1. Predmetom tejto Zmluvy je záväzok Poskytovateľa vykonávať a zabezpečovať poskytovanie služieb spojených s prevádzkou, údržbou a rozvojom existujúceho IS Fabasoft na elektronickú správu registratúry, vrátane aktualizácie softvérových licencií SW platformy použitej v IS na elektronickú správu registratúry, s cieľom zabezpečiť dostupnosť, funkčnosť a udržateľnosť IS Objednávateľa, a to prostredníctvom nasledujúcich služieb:
1. Služby podpory prevádzky;
2. Služby zmenovej podpory a školení;
3. Služby aktualizácie licencií;

ktorých špecifikácia je uvedená v prílohe č. 1 tejto Zmluvy (ďalej spoločne alebo jednotlivo aj len ako „**služby**“).

* 1. Služby sa Poskytovateľ zaväzuje poskytovať ku všetkým častiam IS, vrátane zmien (úprav/doplnení IS a pod.) vykonaných Poskytovateľom podľa tejto Zmluvy.
	2. Objednávateľ sa touto zmluvou zaväzuje zaplatiť Poskytovateľovi za riadne a včas poskytnuté služby cenu dohodnutú podľa článku 7. Zmluvy za podmienok stanovených v tejto Zmluve.
	3. Súčasťou plnenia Poskytovateľa podľa tejto Zmluvy je i poskytnutie oprávnení ku všetkým úpravám a doplneniam IS ako aj iným plneniam realizovaným Poskytovateľom podľa tejto Zmluvy, ktoré používajú ochranu podľa Autorského zákona, a to v rozsahu uvedenom v článku 10. tejto Zmluvy.

# ROZSAH SLUŽIEB A PODMIENKY ICH POSKYTOVANIA

* 1. Miestom poskytovania služieb je sídlo alebo iné priestory v užívaní Objednávateľa, ak ďalej v tejto Zmluve nie je ustanovené inak. Ak to technické podmienky umožňujú a ak sa zmluvné strany na tom dohodnú alebo to ustanovuje táto Zmluva, Poskytovateľ môže poskytovať služby aj prostredníctvom vzdialeného prístupu. Poskytovateľ je povinný rešpektovať všetky bezpečnostné, organizačné a technické opatrenia a ďalšie relevantné predpisy Objednávateľa spojené s prácou v priestoroch Objednávateľa i s prístupom k informačným technológiám a sieti Objednávateľa, ktoré Objednávateľ poskytol Poskytovateľovi v súlade s touto Zmluvou.
	2. Zmluvné strany sa dohodli, že ak v súvislosti s poskytovaním služieb podľa tejto Zmluvy je potrebné uzavrieť zmluvu o zabezpečení plnenia bezpečnostných opatrení a notifikačných povinností podľa § 19 ods. 2 Zákona o KB (ďalej aj len ako „**Zmluva o BOaNP**“) a/alebo zmluvu o spracúvaní osobných údajov podľa GDPR a/alebo Zákona o ochrane osobných údajov (ďalej aj len „**Zmluva o spracúvaní osobných údajov**“), je platnosť a účinnosť uvedených zmlúv (zmluvy) nevyhnutnou podmienkou pre poskytovanie služieb Poskytovateľom podľa tejto Zmluvy.
	3. Poskytovateľ sa zaväzuje začať s poskytovaním Služieb podpory prevádzky podľa čl. 3. bodu 3.1 písm. a) Zmluvy v súlade prílohou č. 1 tejto Zmluvy až po doručení písomnej výzvy Objednávateľa na poskytovanie Služieb podpory prevádzky a za splnenia podmienky podľa bodu 4.2 tohto článku zmluvy (ak sa uzavretie predmetných zmlúv alebo niektorej z uvedených zmlúv vyžaduje). Poskytovateľ sa zaväzuje začať poskytovať tieto služby počnúc dňom nasledujúcim po uplynutí piatich (5) pracovných dní odo dňa doručenia písomnej výzvy Objednávateľa Poskytovateľovi na poskytovanie služieb v zmysle tohto bodu Zmluvy, ak Objednávateľ v doručenej výzve neurčí neskorší termín začatia poskytovania služieb Poskytovateľom. Pre vylúčenie pochybností, zmluvné strany sa dohodli, že doručenie písomnej výzvy Objednávateľa podľa tohto bodu Zmluvy podpísanej štatutárnym orgánom Objednávateľa je nevyhnutnou podmienkou pre začatie poskytovania Služieb podpory prevádzky Poskytovateľom podľa tejto Zmluvy..
	4. Služby zmenovej podpory a školení podľa čl. 3. bodu 3.1 písm. b) Zmluvy sa Poskytovateľ zaväzuje poskytnúť na základe objednávky vystavenej Objednávateľom (ďalej aj len „**objednávka zmenovej požiadavky**“) a v súlade s prílohou č. 1 tejto Zmluvy.
	5. Služby aktualizácie licencií podľa čl. 3 bodu 3.1 písm. c) Zmluvy sa Poskytovateľ zaväzuje poskytnúť na základe objednávky vystavenej Objednávateľom (ďalej aj len „**objednávka licenčnej podpory**“) a v súlade s prílohou č. 1 tejto Zmluvy.
	6. Ak dobu vyriešenia/plnenia služby neustanovuje Zmluva, je Poskytovateľ povinný poskytnúť príslušné služby v lehote dohodnutej medzi zmluvnými stranami.
	7. Ak sa zmluvné strany nedohodnú inak, Poskytovateľ je povinný poskytnúť Služby podpory prevádzky (vrátane riešenia incidentov/problémov) aj v prípade, že Objednávateľ použil IS nesprávnym spôsobom, ide o chybu (incident/problém) spôsobenú zásahom zamestnanca Objednávateľa alebo ním poverenou treťou osobou, ako aj v prípade, že ide o chybu funkčnosti IS vyvolanú zmenami (úpravami)  vykonanými Objednávateľom alebo ním poverenou treťou osobou; v prípade, ak ide o  chybu (incident/problém) vyvolanú zmenou (úpravou) IS Objednávateľom (poverenou treťou osobou), o ktorej nebol Poskytovateľ vopred informovaný, Objednávateľ si nebude uplatňovať  zmluvnú pokutu podľa bodu 13.3 tejto Zmluvy. Poskytnutie Služieb podpory prevádzky v zmysle tohto bodu Zmluvy je zahrnuté v cene Služieb podpory prevádzky.
	8. Rozsah služieb, ich parametre a podmienky poskytovania sú bližšie špecifikované v prílohe č. 1 tejto Zmluvy.

# SÚČINNOSŤ

* 1. Zmluvné strany sa zaväzujú vzájomne spolupracovať a poskytovať si všetky informácie a nevyhnutnú súčinnosť potrebné pre riadne plnenie svojich záväzkov vyplývajúcich im z tejto Zmluvy, najmä súčinnosť podľa tohto článku Zmluvy.
	2. Objednávateľ sa zaväzuje, že pre riadne plnenie záväzkov Poskytovateľa v rámci tejto Zmluvy poskytne Poskytovateľovi nevyhnutne potrebnú súčinnosť, a to najmä tým, že:
1. zabezpečí odborný personál pre definovanie požiadaviek Objednávateľa na opravy, zmeny, úpravy alebo rozvoj IS,
2. zabezpečí na vlastné náklady štandardnú podporu systémového softvéru (ďalej ako „**SW**”) a prevádzku hardvéru (ďalej ako „**HW**“), na ktorých je prevádzkovaný IS Fabasoft,
3. poskytne Poskytovateľovi súčinnosť určenú v dohodnutých podmienkach realizácie úprav IS, resp. riešenia incidentov,
4. zabezpečí prítomnosť svojho zástupcu počas vykonávania služby, pokiaľ sa vykonáva na mieste Objednávateľa.
	1. Objednávateľ sa zaväzuje, že v primeranej lehote stanovenej Poskytovateľom, nie však kratšej ako 5 (päť) pracovných dní odo dňa doručenia žiadosti Poskytovateľa, ak sa zmluvné strany nedohodnú inak, a len v rozsahu nevyhnutnom na riadne splnenie jeho povinností podľa Zmluvy:
		1. zabezpečí súčinnosť svojich zamestnancov a spolupracujúcich osôb, bude spolupracovať na špecifikáciách, testoch, prevzatí atď. Rozsah a miera súčinnosti bude špecifikovaná pri rešpektovaní technických a kapacitných možností Objednávateľa a potrieb riadneho poskytovania služieb Poskytovateľom;
		2. za predpokladu dodržania bezpečnostných a prípadných ďalších predpisov Objednávateľa sprístupniť priestory, technickú, komunikačnú a systémovú infraštruktúru, ktorá je nevyhnutná pre poskytovanie služieb podľa tejto Zmluvy a podľa potreby vzdialeného prístupu dohodnutou technológiou a zabezpečiť Poskytovateľovi na jeho žiadosť včas prístup ku všetkým zariadeniam, ku ktorým je jeho prístup potrebný pre poskytnutie služieb, vrátane zdrojov energie, elektronickej komunikačnej siete, v rozsahu nevyhnutnom pre riadne poskytnutie služby; prístup do produkčného prostredia IS bude Poskytovateľovi umožnený iba, ak tak rozhodne Objednávateľ a spôsobom určeným Objednávateľom. Náklady na prevádzku komunikačnej linky pre vzdialený prístup bude hradiť Poskytovateľ;
		3. poskytnutí inej formy súčinnosti nevyhnutnej pre riadne a včasné plnenie služieb, ktorú je od neho možné spravodlivo s prihliadnutím na všetky okolnosti požadovať a ktorá bude odsúhlasená zmluvnými stranami.
	2. Objednávateľ je povinný poskytnúť Poskytovateľovi súčinnosť pre splnenie jeho povinnosti podľa tejto Zmluvy v kratšej lehote ako je uvedená v predchádzajúcom bode tohto článku Zmluvy v prípade, ak tak ustanovuje táto Zmluva alebo ak Poskytovateľ o potrebe takejto súčinnosti s prihliadnutím na všetky okolnosti splnenia jeho povinnosti podľa tejto Zmluvy nemohol vedieť s dostatočným časovým predstihom pre zachovanie lehoty piatich (5) pracovných dní, pričom však je Poskytovateľ povinný s prihliadnutím na okolnosti stanoviť primeranú lehotu na poskytnutie takejto súčinnosti od Objednávateľa tak, aby Objednávateľ v tejto súvislosti mohol vykonať úkony, ktoré je možné od neho spravodlivo požadovať, aby bola Poskytovateľovi poskytnutá oprávnene požadovaná súčinnosť a Poskytovateľ mohol plniť svoje záväzky riadne a včas.
	3. Poskytovateľ nebude v omeškaní, ak jeho záväzok na plnenia/ činnosti vzniknutý podľa tejto Zmluvy alebo na jej základe nemohol byť riadne a včas splnený z toho dôvodu, že mu Objednávateľ z akéhokoľvek dôvodu riadne a včas neposkytol nevyhnutne potrebnú súčinnosť.
	4. Poskytovateľ sa zaväzuje poskytnúť Objednávateľovi najmä súčinnosť potrebnú na splnenie jeho povinností v zmysle tejto Zmluvy a tiež povinností vyplývajúcich zo všeobecne záväzných právnych predpisov v súvislosti s plnením podľa tejto Zmluvy.
	5. Zmluvné strany sa výslovne dohodli, že Poskytovateľ je povinný v lehotách stanovených Objednávateľom, ktoré nemôžu byť kratšie ako tri (3) pracovné dni, poskytnúť Objednávateľovi bez nároku na akúkoľvek osobitnú odmenu a/alebo náhradu nákladov súčinnosť za účelom plynulej zmeny, resp. nahradenia Poskytovateľa služieb k IS, najmä v oblasti architektúry a integrácie informačných systémov, a informovať nový subjekt na strane Poskytovateľa o nevyhnutných procesných a iných úkonoch pri plnení tejto Zmluvy so zreteľom na úkony týkajúce sa poskytovania služieb podľa tejto Zmluvy. Uvedené zahŕňa najmä, nie však výlučne, povinnosť Poskytovateľa vykonať úkony, ktoré sú nevyhnutné na riadne plnenie Zmluvy do okamihu zmeny v osobe Poskytovateľa, odovzdať Objednávateľovi (Objednávateľom určenej tretej osobe) všetky potrebné informácie, najmä v oblasti architektúry a integrácie, prevádzky informačných systémov a dokumenty v súvislosti s dodaným plnením podľa Zmluvy, podpory a prípravy verejného obstarávania za účelom vysúťaženia nového Poskytovateľa (najmä vo forme konzultácií zo strany Poskytovateľa), nevyhnutnej podpory nového Poskytovateľa po podpise novej Zmluvy (najmä vo forme zaškolenia zamestnancov nového Poskytovateľa), konkrétnych konzultácii vzťahujúcim sa k poskytnutým plneniam podľa tejto Zmluvy, tak, aby nedošlo k vzniku škody. Pre vylúčenie pochybností sa zmluvné strany dohodli, že záväzok Poskytovateľa na poskytnutie súčinnosti podľa tohto bodu Zmluvy trvá aj po zániku platnosti a účinnosti tejto Zmluvy, a to až do uplynutia šiestich (6) mesiacov od ukončenia tejto Zmluvy a v rozsahu maximálne 80 hodín konzultácií a ďalších činností/úkonov v zmysle tohto bodu Zmluvy za kalendárny mesiac. Súčinnosť v zmysle tohto bodu Zmluvy je zahrnutá v cene služieb podľa tejto Zmluvy.
	6. V prípade, ak nebude ku dňu ukončenia tejto Zmluvy vysúťažený nový Poskytovateľ služieb podpory prevádzky a rozvoja IS Fabasoft, zaväzuje sa Poskytovateľ poskytovať služby Objednávateľovi až do účinnosti novej servisnej Zmluvy, a to na základe dodatku k tejto Zmluve. Poskytovanie služieb na základe dodatku uzatvoreného podľa tohto bodu Zmluvy sa bude realizovať za rovnakých podmienok (cenových aj ostatných) ako sú uvedené v tejto Zmluve, ak sa zmluvné strany nedohodnú inak.
	7. Poskytovateľ sa ďalej zaväzuje:
		1. pri odstránení chýb v hardvéri, softvéri tretích strán, ktorý je súčasťou IS, v komunikačných zariadeniach alebo chyby infraštruktúry testovacieho alebo produkčného prostredia poskytnúť Objednávateľovi súčinnosť pri odstránení chyby a nábehu IS,
		2. poskytnúť Objednávateľovi súčinnosť pri konfigurácii iných softvérových systémov ako je IS, sietí a komunikačných zariadení a zabezpečení konfigurácii a podpory štandardných softvérových produktov 3. strán, ktoré sú súčasťou IS, ak tieto neboli súčasťou plnenia služieb Poskytovateľom podľa tejto Zmluvy,
		3. poskytnúť Objednávateľovi súčinnosť pri inštalácií, konfigurácii a parametrizácia IS na nový HW pri výmene HW vybavenia nevyhnutného pre prevádzku IS.
	8. Poskytnutie súčinnosti Poskytovateľom podľa tejto Zmluvy je zahrnuté v cene služieb podľa tejto Zmluvy. V prípade, ak Poskytovateľ súčinnosť v zmysle tejto Zmluvy neposkytne, považuje sa to za podstatné porušenie Zmluvy.

# PREBERANIE (AKCEPTÁCIA) PREDMETU ZMLUVY

* 1. Služby podľa čl. 3. bodu 3.1 písm. a) tejto Zmluvy poskytnuté za príslušný kalendárny mesiac sa považujú zo strany Objednávateľa za príslušný mesiac ako celok akceptované dňom podpisu výkazu o vykonaných službách zo strany Objednávateľa. Vzor výkazu tvorí prílohu č. 3 tejto Zmluvy. Poskytovateľ je povinný doručiť Objednávateľovi výkaz o poskytnutých službách za príslušný kalendárny mesiac najneskôr do tretieho (3) pracovného dňa nasledujúceho kalendárneho mesiaca.
	2. Služby podľa čl. 3. bodu 3.1 písm. b) a c) tejto Zmluvy sa považujú za riadne poskytnuté a akceptované Objednávateľom dňom podpisu akceptačného protokolu zmluvnými stranami, ktorého vzor tvorí prílohu č. 5 tejto Zmluvy.

# CENA A PLATOBNÉ PODMIENKY

1. Celková cena za poskytnutie služieb podľa tejto Zmluvy je stanovená dohodou zmluvných strán v zmysle zákona NR SR č. 18/1996 Z. z. o cenách v znení neskorších predpisov **maximálne vo výške** **........,- EUR bez DPH** (ďalej aj len „**Celkový finančný limit Zmluvy**“)**.**
2. V cene služieb sú zahrnuté všetky aktivity a náklady Poskytovateľa súvisiace s poskytovaním služieb podľa tejto Zmluvy, vrátane poskytnutia autorských práv (licenčných oprávnení) podľa článku 10. tejto Zmluvy.
3. Cenník služieb tvorí prílohu č. 2 tejto Zmluvy.
4. Za poskytovanie Služieb podpory prevádzky podľa čl. 3. bodu 3.1 písm. a) tejto Zmluvy je Objednávateľ povinný zaplatiť Poskytovateľovi mesačnú paušálnu odmenu za každý kalendárny mesiac poskytovania služieb vo výške uvedenej v prílohe č. 2(ďalej aj len ako „**Mesačná paušálna odmena***“*). Pre zamedzenie pochybností, Mesačná paušálna odmena pokrýva všetky a akékoľvek náklady Poskytovateľa v rámci poskytovania Služieb podpory prevádzky v danom kalendárnom mesiaci, a to bez ohľadu na množstvo prác a poskytnutej súčinnosti, ktoré bude potrebné v danom mesiaci vykonať a Poskytovateľ nemá právo požadovať zvýšenie Mesačnej paušálnej odmeny v prípade zvýšenej prácnosti v danom mesiaci poskytovania Paušálnych služieb (napr. z dôvodu dopadu uskutočnených zmien v IS alebo rozvoja funkcionalít IS realizovaných prostredníctvom poskytnutých služieb a pod.).
5. Cenu za poskytovanie Služieb zmenovej podpory a školení podľa čl. 3. bodu 3.1 písm. b) tejto Zmluvy sa vypočíta ako súčin jednotkovej ceny sadzby výkonov Poskytovateľa (človekodeň) podľa prílohy č. 2 tejto Zmluvy a množstva takýchto výkonov špecifikovaných v príslušnej cenovej ponuke, na základe ktorej Objednávateľ doručí Poskytovateľovi objednávku zmenovej požiadavky alebo školenia. Objednávateľ je povinný zaplatiť Poskytovateľovi cenu podľa schválenej cenovej ponuky a objednávky doručenej Poskytovateľovi.
6. Cenu za poskytovanie Služieb aktualizácie softvérových licencií podľa čl. 3. bodu 3.1 písm. c) tejto Zmluvy je Objednávateľ povinný uhrádzať raz ročne dopredu za príslušné obdobie jedného roka (ročný paušálny poplatok).
7. Maximálne finančné limity na úhradu ceny služieb podľa tejto Zmluvy sú nasledovné:
8. pre Služby podpory prevádzky vo výške ........... ,- **EUR** (slovom: eur) bez DPH;
9. pre Služby zmenovej podpory a školení vo výške ........... ,- **EUR** (slovom: eur) bez DPH;
10. pre Služby aktualizácie licencií vo výške ........... ,- **EUR** (slovom: eur) bez DPH;
11. Objednávateľ nie je povinný využiť služby Poskytovateľa v plnom rozsahu finančných limitov uvedených v tomto článku Zmluvy. Pre vylúčenie akýchkoľvek pochybností sa zmluvné strany dohodli, že nevyčerpanie akéhokoľvek finančného limitu podľa tohto článku Zmluvy nezakladá Poskytovateľovi právo uplatňovať si voči Objednávateľovi akékoľvek nároky z dôvodu nevyužitia Služieb Objednávateľom (napr. náhrada škody a pod.) ani právo odstúpiť od tejto Zmluvy.
12. Poskytovateľ je oprávnený fakturovať Mesačnú paušálnu odmenu za poskytovanie Služieb podpory prevádzky podľa čl. 3. bodu 3.1 písm. a) vždy mesačne pozadu za príslušný kalendárny mesiac poskytovania služieb. Poskytovateľ je povinný vystaviť faktúru do pätnásť (15) dní od poskytnutia služieb. Ak služby nebudú poskytované počas celého obdobia príslušného kalendárneho mesiaca, faktúra za poskytnuté služby bude obsahovať pomernú časť ceny za služby pripadajúce na počet kalendárnych dní za obdobie poskytovania služieb do konca príslušného kalendárneho mesiaca. Prílohou faktúry bude výkaz o vykonaných službách.  Predpokladom pre vznik nároku na zaplatenie ceny za služby je akceptovanie výkazu o vykonaných službách Objednávateľom. Prvé fakturačné obdobie sa počíta odo dňa začatia poskytovania Služieb podpory prevádzky v súlade s bodom 4.3 článku 4. tejto Zmluvy.
13. Poskytovateľ je oprávnený fakturovať cenu služieb podľa čl. 3. bodu 3.1 písm. b) a c) tejto Zmluvy po podpise akceptačného protokolu zmluvnými stranami k príslušným službám. Poskytovateľ je povinný vystaviť faktúru do pätnásť (15) dní od akceptácie služieb. Prílohou faktúry bude akceptačný protokol a podrobný rozpisu prácnosti (človekodní) a/alebo jednotlivých položiek (činností) realizovaných v rámci poskytnutých služieb.
14. Faktúry budú vystavené v mene EUR. Splatnosť faktúr bude tridsať (30) dní od ich doručenia. Objednávateľ je oprávnený pred uplynutím lehoty splatnosti vrátiť bez zaplatenia faktúru späť Poskytovateľovi na dopracovanie, ktorá neobsahuje náležitosti daňového dokladu v zmysle zákona č. 222/2004 Z. z. o dani z pridanej hodnoty alebo náležitosti stanovené ďalšími príslušnými právnymi predpismi alebo má iné nedostatky v obsahu podľa tejto Zmluvy. Vo vrátenej faktúre musí Objednávateľ uviesť/vyznačiť dôvod vrátenia faktúry Poskytovateľovi na dopracovanie. Poskytovateľ oprávnene vrátenú faktúru opraví alebo vyhotoví novú faktúru. Oprávneným vrátením faktúry prestáva plynúť pôvodná lehota splatnosti. Nová lehota splatnosti 30 dní plynie odo dňa doručenia opravenej alebo novo vyhotovenej faktúry Objednávateľovi.
15. Povinná zmluvná strana je povinná uhradiť druhej zmluvnej strane fakturovanú sumu prevodom na bankový účet uvedený na faktúre. Všetky poplatky súvisiace s bankovým prevodom znáša povinná zmluvná strana. Faktúra sa považuje za uhradenú dňom pripísania fakturovanej sumy na účet oprávnenej zmluvnej strany. Objednávateľ je oprávnený požadovať doplniť textáciu faktúry s ohľadom na zdroj financovania služieb. Toto znenie musí Objednávateľ poskytnúť Poskytovateľovi v dostatočnom predstihu, kedy sa predpokladá fakturácia.
16. Objednávateľ sa zaväzuje uhradiť cenu za poskytnuté služby, ku ktorej bude pripočítaná DPH v zmysle platných právnych predpisov.
17. Zmluvné strany sú oprávnené zasielať faktúry vrátane príloh elektronicky, a to Poskytovateľ na e-mailovú adresu: faktury@nczisk.sk a Objednávateľ na e-mailovú adresu: .................. .

# SUBDODÁVATELIA A REGISTER PARTNEROV VEREJNÉHO SEKTORA

1. Poskytovateľ je oprávnený zabezpečiť plnenie tejto Zmluvy alebo jej častí prostredníctvom subdodávateľov podľa svojho vlastného výberu a uváženia. Na poskytovanie plnení podľa tejto Zmluvy Poskytovateľom pre Objednávateľa, má Poskytovateľ, za podmienok dohodnutých v tejto zmluve, právo uzatvárať subdodávateľské Zmluvy. Tým nie je dotknutá zodpovednosť Poskytovateľa za plnenie Zmluvy v súlade s § 41 ods. 8 Zákona o verejnom obstarávaní a Poskytovateľ je povinný odovzdávať Objednávateľovi plnenia sám, na svoju zodpovednosť, v dohodnutom čase a v dohodnutej kvalite. Poskytovateľ zodpovedá za každé plnenie takéhoto subdodávateľa v rozsahu, ako keby plnenie poskytoval sám.
2. Zoznam subdodávateľov s ich identifikačnými údajmi v rozsahu: (i) meno a priezvisko alebo obchodné meno, resp. názov, (ii) adresa pobytu alebo sídlo, (iii) IČO alebo dátum narodenia, ak nebolo pridelené IČO, (iv) podiel plnenia zo Zmluvy v percentuálnom vyjadrení, ako aj údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia, tvorí neoddeliteľnú súčasť tejto Zmluvy ako príloha č. 6.
3. Poskytovateľ je povinný písomne oznámiť Objednávateľovi akúkoľvek zmenu údajov o subdodávateľovi najneskôr do troch (3) pracovných dní po tom, ako sa o takej zmene dozvedel.
4. Poskytovateľ je oprávnený zmeniť alebo doplniť subdodávateľa počas trvania Zmluvy len na základe písomného dodatku k tejto zmluve podpísaného štatutárnymi zástupcami oboch zmluvných strán. Nový subdodávateľ musí spĺňať všetky podmienky na subdodávateľa v takom rozsahu ako ich spĺňal pôvodný subdodávateľ. Poskytovateľ je povinný najneskôr pätnásť (15) dní pred dňom, kedy by nový subdodávateľ mal začať plniť príslušnú časť predmetu plnenia podľa tejto Zmluvy (plánované začatie plnenia subdodávky), predložiť Objednávateľovi návrh na zmenu alebo doplnenie subdodávateľa, ktorý bude obsahovať údaje o navrhovanom subdodávateľovi v rozsahu podľa bodu 2. tohto článku Zmluvy, spolu s príslušným odôvodnením takejto zmeny alebo doplnenia, so všetkými relevantnými dokladmi preukazujúcimi splnenie podmienok nového subdodávateľa v takom rozsahu ako ich spĺňal pôvodný subdodávateľ, vrátane písomného návrhu znenia príslušného dodatku s aktualizovaným znením prílohy č. 3 tejto Zmluvy. Objednávateľ má právo odmietnuť podpísať dodatok a požiadať Poskytovateľa o určenie iného subdodávateľa, ak má na to dôvody (napr. nesplnenie podmienok pre výmenu subdodávateľa). Nový subdodávateľ je oprávnený plniť príslušnú časť predmetu plnenia podľa tejto Zmluvy až po tom, čo príslušný dodatok k tejto zmluve nadobudne účinnosť. Lehota uvedená v tomto bode Zmluvy nemusí byť dodržaná, ak sa v konkrétnom prípade zmluvné strany dohodnú inak.
5. Porušenie povinností Poskytovateľa vyplývajúcich z bodov 8.2 a 8.4. tohto článku Zmluvy sa považuje za podstatné porušenie Zmluvy a Objednávateľ je oprávnený požadovať od Poskytovateľa zmluvnú pokutu vo výške **5 000,- EUR** za každé jednotlivé porušenie ktorejkoľvek povinnosti. Porušenie ktorejkoľvek z uvedených povinností je dôvodom, ktorý oprávňuje Objednávateľa na odstúpenie od Zmluvy.
6. Poskytovateľ je povinný zabezpečiť, aby samotný Poskytovateľ i jeho subdodávatelia podľa § 2 ods. 5 písm. e) Zákona o verejnom obstarávaní ] a subdodávatelia v zmysle § 2 ods. 1 písm. a) bod 7 Zákona o registri partnerov verejného sektora, ktorým v súvislosti s touto Zmluvou vznikla povinnosť zápisu do registra partnerov verejného sektora boli riadne, včas a po celú dobu trvania tejto Zmluvy zapísaní do registra partnerov verejného sektora. Porušenie tejto povinnosti sa považuje za podstatné porušenie Zmluvy a je dôvodom, ktorý oprávňuje Objednávateľa na odstúpenie od Zmluvy.
7. Poskytovateľ zodpovedá za správnosť a úplnosť údajov zapísaných v registri partnerov verejného sektora, identifikáciu konečného užívateľa výhod a overovanie identifikácie konečného užívateľa výhod v zmysle § 11 Zákona o registri partnerov verejného sektora.
8. Objednávateľ má právo odstúpiť od Zmluvy z dôvodov uvedených v § 15 ods. 1 Zákona o registri partnerov verejného sektora. Objednávateľ nie je v omeškaní a nie je povinný plniť, čo mu ukladá Zmluva, ak nastanú dôvody podľa § 15 ods. 2 Zákona o registri partnerov verejného sektora.
9. Objednávateľ je oprávnený požadovať od Poskytovateľa zmluvnú pokutu vo výške **5 000,- EUR** za každý deň existencie dôvodu vzniku práva na odstúpenie od Zmluvy v zmysle § 15 ods. 1 Zákona o registri partnerov verejného sektora, resp. § 19 ods. 3 Zákona o verejnom obstarávaní. Právo Objednávateľa na zmluvnú pokutu podľa predchádzajúcej vety zaniká, ak Objednávateľ odstúpi od Zmluvy v súlade s § 15 ods. 1 Zákona o registri partnerov verejného sektora, resp. podľa § 19 ods. 3 Zákona o verejnom obstarávaní.
10. Na subdodávateľov sa vzťahuje povinnosť strpieť výkon kontroly/auditu súvisiaceho s plnením podľa tejto Zmluvy, a to zo strany oprávnených osôb na výkon tejto kontroly/auditu v zmysle príslušných právnych predpisov Slovenskej republiky a Európskej únie a poskytnúť im riadne a včas všetku potrebnú súčinnosť. Poskytovateľ sa zaväzuje oboznámiť subdodávateľov s touto povinnosťou a zabezpečiť jej plnenie zo strany subdodávateľov.
11. Zmena subdodávateľa nemá žiaden vplyv na plynutie lehôt podľa tejto Zmluvy, resp. na splnenie akýchkoľvek povinností či poskytnutie plnení zo strany Poskytovateľa podľa tejto Zmluvy.

# ZÁRUKA A ODSTRAŇOVANIE VÁD

1. Poskytovateľ sa zaväzuje, že bude riadne a včas poskytovať služby podľa tejto Zmluvy a jej príloh, ako aj podľa príslušných objednávok.
2. Poskytovateľ sa zaväzuje, že služby podľa tejto Zmluvy a jej príloh poskytne s odbornou starostlivosťou a že zabezpečí všetko primerané úsilie na to, aby za podmienok stanovených v tejto zmluve mali všetky ním poskytované služby požadovanú kvalitu a dohodnutú funkcionalitu, a to po dobu 24 mesiacov odo dňa ich riadnej akceptácie/prevzatia zo strany Objednávateľa. Záruka platí za predpokladu, že IS je prevádzkovaný na dohodnutom prostredí bez rušivých vplyvov iného programového vybavenia, ktorého inštalácia nebola s Poskytovateľom vopred konzultovaná. Dohodnutým prostredím sa rozumie prevádzkové prostredie Objednávateľa v čase poskytnutia služieb.
3. Poskytovateľ je povinný bezplatne odstrániť reklamovanú vadu (poruchu, nedostatok) poskytnutej služby spôsobom a v lehotách podľa tejto Zmluvy v závislosti od kategórie vady. Pre kategorizáciu úrovne vád podľa miery ich závažnosti, spôsob nahlasovania vád, určenie lehôt na odstraňovanie vád, ako aj ostatné podmienky odstraňovania vád Poskytovateľom platia primerane ustanovenia o odstraňovaní incidentov/problémov, ak sa zmluvné strany nedohodnú inak.

# AUTORSKÉ A LICENČNÉ PRÁVA

1. Poskytovateľ vyhlasuje, že je oprávnený realizovať služby a poskytnúť práva (licencie) v rozsahu uvedenom v tejto zmluve.
2. Dodávateľ vyhlasuje a svojim podpisom na zmluve potvrdzuje, že k jednotlivým službám dodaným, poskytnutým a/alebo vykonaným a Poskytovateľom alebo tretími osobami pre Objednávateľa (i) má alebo vykonáva autorské práva alebo iné duševné vlastníctvo; a /alebo (ii) má a/alebo vykonáva právo na ich používanie na základe licencií udelených mu tretími stranami, ktoré k nim majú a/alebo vykonávajú autorské práva a/alebo iné duševné vlastníctvo.
3. Ak v zmysle platných všeobecne záväzných právnych predpisov Slovenskej republiky, najmä Autorského zákona, bude výsledok činnosti (plnenie) Poskytovateľa podľa tejto Zmluvy chránený ako autorské dielo (ďalej aj len „**dielo**“), udeľuje Poskytovateľ Objednávateľovi súhlas na použitie takého diela ako celku i jeho jednotlivých častí (ďalej aj len „**licencia**“), a to bez časového, vecného a územného obmedzenia a vyhlasuje, že odplata za poskytnutie licencie je zahrnutá v cene za poskytovanie služieb podľa tejto Zmluvy. Licencia pre zamedzenie pochybností zahŕňa právo dielo používať na účely, na ktoré je určené, ako aj právo dielo spracovať, zmeniť a/alebo upraviť, kopírovať, prekladať, prispôsobiť, modifikovať, distribuovať, publikovať a začleniť do iných diel.
4. Poskytovateľ touto zmluvou poskytuje Objednávateľovi licenciu k dielam podľa tohto článku Zmluvy, pričom účinnosť tejto licencie nastáva okamihom akceptácie plnenia, ktoré takéto dielo obsahuje; do tej doby je Objednávateľ oprávnený dielo použiť v rozsahu a spôsobom nevyhnutným na vykonanie akceptácie/prevzatia služby.
5. Poskytovateľ je najneskôr pred akceptáciou plnenia Objednávateľom povinný dodať Objednávateľovi najaktuálnejšiu verziu komentovaných zdrojových kódov k dielam, na ktoré sa vzťahuje licencia podľa tohto článku Zmluvy, s tým, že Objednávateľ bude oprávnený tieto bez akéhokoľvek časového a vecného obmedzenia použiť (vrátane možnosti ich dekompilácie a akýchkoľvek iných spôsobov úpravy). Pre zamedzenie pochybností, povinnosť Poskytovateľa podľa predchádzajúcej vety platí aj pre akékoľvek opravy, zmeny, doplnenia, upgrade alebo update zdrojového kódu, ku ktorému dôjde pri plnení tejto Zmluvy alebo v rámci záručných opráv.
6. Práva a povinnosti, ktoré zmluvným stranám vznikli na základe tohto článku Zmluvy, prechádzajú na právnych nástupcov zmluvných strán. Prípadná zmena v osobe Poskytovateľa nebude mať vplyv na oprávnenia udelené v rámci tejto Zmluvy.
7. Udelenie všetkých práv uvedených v tomto článku Zmluvy nie je možné zo strany Poskytovateľa vypovedať a ani od nich odstúpiť a na ich udelenie nemá vplyv ukončenie účinnosti tejto Zmluvy, pokiaľ nastalo po rozhodnom momente pre udelenie takéhoto práva, ak zmluvné strany výslovne nedohodnú inak.
8. V prípade, že akákoľvek tretia osoba, vrátane zamestnancov Poskytovateľa a/alebo subdodávateľov, bude mať akýkoľvek nárok proti Objednávateľovi z titulu porušenia jej autorských práv a/alebo práv priemyselného a/alebo iného duševného vlastníctva alebo akékoľvek iné nároky v akejkoľvek súvislosti s plnením poskytnutým Poskytovateľom podľa tejto Zmluvy, sa Poskytovateľ zaväzuje:
9. bezodkladne obstarať na svoje vlastné náklady a výdavky od takejto tretej osoby súhlas na používanie jednotlivých plnení dodaných, poskytnutých, vykonaných a/alebo vytvorených Poskytovateľom, subdodávateľom alebo tretími osobami pre Objednávateľa, alebo upraviť jednotlivé plnenie(a) dodané, poskytnuté, vykonané a/alebo vytvorené Poskytovateľom, subdodávateľom alebo tretími osobami pre Objednávateľa tak, aby už ďalej neporušovali autorské práva a/alebo práva priemyselného a/alebo iného duševného vlastníctva tretej osoby, alebo nahradiť jednotlivé plnenie(a) dodané, poskytnuté, vykonané a/alebo vytvorené zhotoviteľom, subdodávateľom alebo tretími osobami pre Objednávateľa rovnakými alebo aspoň takými plneniami, ktoré majú aspoň podstatne podobné kvalitatívne, operačné a technické parametre a funkčnosti, alebo ak sa jedná o plnenie poskytnuté na základe licencie tretej osoby, taký nárok vyriešiť v súlade s tým, čo pre taký prípad stanovujú jej licenčné podmienky uvedené v tejto zmluve, a ak ich niet, tak v súlade s týmito podmienkami; a
10. poskytnúť Objednávateľovi akúkoľvek a všetku účinnú pomoc a uhradiť akékoľvek a všetky náklady a výdavky, ktoré vznikli/vzniknú Objednávateľovi v súvislosti s uplatnením vyššie uvedeného nároku tretej osoby; a
11. nahradiť Objednávateľovi akúkoľvek a všetku škodu, ktorá vznikne Objednávateľovi v dôsledku uplatnenia vyššie uvedeného nároku tretej osoby, a to v plnej výške a bez akéhokoľvek obmedzenia.

# POVINNOSTI ZMLUVNÝCH STRÁN

1. Poskytovateľ **je povinný:**
2. dodať Objednávateľovi používateľskú, servisnú a administrátorskú dokumentáciu, prípadne jej doplnky a aktualizácie, zodpovedajúce aktuálnemu stavu poskytnutých služieb (plnení) a realizovaných úprav,
3. zapracovávať všetky zmeny do IS v dohodnutých časových termínoch (v zmluve, objednávke, cenovej ponuke atď). V prípadoch, kde to nie je stanovené, Poskytovateľ bude okamžite informovať Objednávateľa o lehote vykonania týchto zmien,
4. vyšpecifikovať a dodať požiadavky na potrebný hardvér (HW) a kompatibilitu softvéru (SW) v minimálnej HW a SW konfigurácii a v doporučenej HW a SW konfigurácii. V prípade akejkoľvek zmeny, ktorá si bude vyžadovať zmenu jestvujúceho HW alebo SW licencií tretích strán, predloží návrh Objednávateľovi na schválenie,
5. telefonicky, písomne (e-mailom) alebo iným spôsobom podľa Zmluvy reagovať na každú požiadavku Objednávateľa, týkajúcu sa predmetu tejto Zmluvy. Formou písomne sa rozumie aj email,
6. plniť jednotlivé služby podľa tejto Zmluvy,
7. informovať Objednávateľa o všetkých Poskytovateľovi známych a so zmluvou súvisiacich faktoch, ktoré by podľa Poskytovateľa mohli negatívne vplývať na plnenia Poskytovateľa vyplývajúce z predmetu tejto Zmluvy,
8. na základe žiadosti Objednávateľa zabezpečiť prítomnosť kvalifikovaných špecialistov (expertov), ktorá je nevyhnutná pre poskytovanie služieb v dohodnutom mieste plnenia,
9. sledovať legislatívne zmeny a tieto zapracovať do IS,
10. zabezpečiť, aby Objednávateľ bol bez zbytočného odkladu upovedomený o aktuálnych legislatívnych zmenách všeobecného charakteru, prípadne iných zmenách u Poskytovateľa, ktoré majú, resp. môžu mať vplyv na predmet plnenia tejto Zmluvy.
11. Poskytovateľ sa ďalej zaväzuje:
12. poskytnúť služby riadne, včas, na svoje náklady a na svoje nebezpečenstvo, v súlade s požiadavkami Objednávateľa uvedenými v tejto zmluve,
13. dodržiavať bezpečnostné politiky a opatrenia Objednávateľa, s ktorými ho Objednávateľ preukázateľne oboznámi,
14. chrániť všetky informácie poskytnuté Objednávateľom na základe tejto Zmluvy,
15. pri poskytovaní služieb dodržiavať a aplikovať povinnosti vyplývajúce z:
	* 1. príslušných všeobecne záväzných právnych predpisov (napr. zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov, výnosu Ministerstva vnútra Slovenskej republiky č. 525/2011 Z. z. o štandardoch pre elektronické informačné systémy na správu registratúry v znení neskorších predpisov, zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov a iné),
		2. technických noriem, (STN normy a iné), metodických usmernení (napr. Metodika pre systematické zabezpečenie organizácií verejnej správy v oblasti informačnej bezpečnosti, dostupné na: <https://www.csirt.gov.sk/wp-content/uploads/2021/08/MetodikaZabezpeceniaIKT_v2.1.pdf>), štandardov a stanovísk príslušných orgánov verejnej správy vzťahujúcich sa na informačné systémy na správu registratúry a poskytované služby Poskytovateľa,

platnými v čase plnenia Zmluvy (ďalej spolu aj len ako „**legislatíva a súvisiace dokumenty**“) a zabezpečiť súlad poskytovaných služieb s príslušnou legislatívou a súvisiacimi dokumentmi,

1. rešpektovať všetky bezpečnostné, organizačné a technické opatrenia a ďalšie relevantné predpisy Objednávateľa spojené s prácou v priestoroch Objednávateľa i s prístupom k informačným technológiám a sieti Objednávateľa, ktoré Objednávateľ poskytol Poskytovateľovi v súlade s touto Zmluvou,
2. poskytnúť služby svojimi zamestnancami, resp. externými spolupracovníkmi, ktorí majú dostatočné skúsenosti a odbornú znalosť a zabezpečiť, že zamestnanci budú pri plnení predmetu Zmluvy rešpektovať právne predpisy Slovenskej republiky, ako aj vnútorné predpisy Objednávateľa, pokiaľ budú s nimi oboznámení,
3. dodržiavať pri plnení tejto Zmluvy informačnú bezpečnosť, a to bezpečnostnú politiku Objednávateľa, ďalšie Objednávateľom vydané bezpečnostné smernice a štandardy, požiadavky na bezpečnosť definované všeobecne záväznými právnymi predpismi, metodikami, inými príslušnými dokumentmi a bezpečnostné požiadavky uvedené v tejto zmluve,
4. neodkladne informovať Objednávateľa o všetkých skutočnostiach dôležitých pre plnenie tejto Zmluvy,
5. neodkladne informovať Objednávateľa o každom prípadnom omeškaní, či iných skutočnostiach, ktoré by mohli ohroziť riadne a včasné plnenie Zmluvy,
6. na požiadanie alebo po ukončení platnosti Zmluvy poskytnuté dokumenty a dáta vrátiť na dohodnutom médiu a formáte alebo ich komisionálne zničiť,
7. oboznámiť Objednávateľa so všetkými skutočnosťami, ktoré predstavujú porušenie informačnej bezpečnosti alebo môžu zásadne zvyšovať bezpečnostné riziko,
8. za splnenia podmienok podľa článku 12. bodu 12.3 tejto Zmluvy s Objednávateľom zmluvu o spracúvaní osobných údajov podľa GDPR a/alebo Zákona o ochrane osobných údajov (ďalej aj len „**Zmluva o spracúvaní osobných údajov**“),
9. vyhodnocovať nutnosť aktualizácie IS v závislosti od aktualizácii a zmien hardvérovej a softvérovej infraštruktúry, na ktorej je prevádzkované IS,
10. aktualizovať IS tak, aby bolo kompatibilné s najnovšími verziami softvérového vybavenia, na ktorom je prevádzkované IS,
11. vykonávať služby tak, aby nedošlo k prerušeniu alebo obmedzeniu prevádzky Objednávateľa. V prípade, ak poskytnutie služieb nevyhnutne vyžaduje prerušenie alebo obmedzenie prevádzky Objednávateľa, je Poskytovateľ povinný vopred o tejto skutočnosti informovať Objednávateľa a do doby, pokiaľ nedostane Poskytovateľ inštrukcie od Objednávateľa o ďalšom postupe alebo súhlas s poskytnutím Služby, je Poskytovateľ povinný zdržať sa vykonávania tých Služieb, ktoré by mohli spôsobiť prerušenie alebo obmedzenie prevádzky Objednávateľa. V opačnom prípade zodpovedá Poskytovateľ za škody, ktoré tým spôsobí Objednávateľovi.
12. Objednávateľ **je povinný:**
13. poskytnúť Poskytovateľovi potrebnú nevyhnutnú súčinnosť pri poskytovaní služby podľa tejto Zmluvy a zaistiť súčinnosť tretích osôb spolupracujúcich s Objednávateľom, ak je taká súčinnosť potrebná pre riadne a včasné plnenie záväzkov Poskytovateľa podľa tejto Zmluvy
14. zabezpečiť v nevyhnutnom rozsahu prítomnosť oprávnenej osoby Objednávateľa v mieste plnenia u Objednávateľa (prípadne na inom mieste plnenia dohodnutom v zmysle tejto Zmluvy) na splnenie záväzku Poskytovateľa v zmysle tejto Zmluvy,
15. zabezpečiť, aby Poskytovateľ bol okamžite upovedomený o aktuálnych legislatívnych zmenách interného charakteru Objednávateľa, zmenách organizačnej štruktúry Objednávateľa, tzn. o všetkých zmenách na strane Objednávateľa, ktoré majú vplyv na predmet Zmluvy,
16. na žiadosť Poskytovateľa zabezpečiť Poskytovateľovi relevantné materiály a dokumenty, ak bude Objednávateľ takými informáciami disponovať, to však len za predpokladu, že Poskytovateľ nemá k takýmto materiálom sám prístup a len v rozsahu, v akom si tento prístup nevie Poskytovateľ zabezpečiť sám; potreba takýchto dokumentov a informácií sa dohodne vopred, prípadne sa preukáže v priebehu plnenia,

# MLČANLIVOSŤ A OCHRANA INFORMÁCIÍ

1. Zmluvné strany sa zaväzujú zachovávať mlčanlivosť o informáciách, ktoré získali v súvislosti s uzavretím alebo plnením tejto Zmluvy (ďalej aj len súhrnne ako „**dôverné informácie**“). Za dôverné informácie sa považujú: (i) informácie o činnosti zmluvnej strany, jej štruktúre, hospodárskych výsledkoch, všetky Zmluvy, finančné, štatistické a účtovné informácie, informácie o jej majetku, aktívach a pasívach, pohľadávkach a záväzkoch, informácie o jej technickom a programovom vybavení, know-how, hodnotiace štúdie a správy, podnikateľské stratégie a plány, informácie týkajúce sa predmetov chránených právom priemyselného alebo iného duševného vlastníctva a všetky ďalšie informácie o zmluvnej strane, (ii) informácia výslovne zmluvnou stranou označená ako „dôverná“, „confidential“, „proprietary“ alebo iným obdobným označením, a to od okamihu oznámenia tejto skutočnosti druhej zmluvnej strane, (iii) informácia poskytnutá zmluvnej strane alebo získaná zmluvnou stranou pred nadobudnutím platnosti a účinnosti Zmluvy a tiež počas jej platnosti a účinnosti, pokiaľ sa týka jej predmetu (iv) informácia, pre ktorú je stanovený všeobecne záväznými právnymi predpismi Slovenskej republiky osobitný režim nakladania (najmä obchodné tajomstvo, bankové tajomstvo, telekomunikačné tajomstvo, daňové tajomstvo a utajované skutočnosti).
2. Za dôverné informácie sa nepovažujú:
	* 1. táto Zmluva a jej prílohy,
		2. informácie, ktoré sa bez porušenia tejto Zmluvy stali verejne známymi,
		3. informácie, ktoré je Objednávateľ povinný sprístupniť alebo zverejniť podľa všeobecne záväzného právneho predpisu platného a účinného na území Slovenskej republiky,
		4. informácie zákonne získané zmluvnou stranou od tretej strany, ktorá ich legitímne získala alebo vyvinula a ktorá nemá žiadnu povinnosť, ktorá by obmedzovala ich zverejňovanie,
		5. informácie získané na základe postupu nezávislého na tejto zmluve alebo druhej zmluvnej strane, pokiaľ je strana, ktorá informácie získala, schopná túto skutočnosť doložiť,
		6. informácie nezávisle vyvinuté zmluvnou stranou.
3. Poskytovateľ sa pri realizácii plnenia podľa tejto Zmluvy zaväzuje dodržiavať všetky povinnosti vyplývajúce zo Zákona o ochrane osobných údajov a GDPR.
4. V prípade, ak pre riadne plnenie tejto Zmluvy je nevyhnutné, aby Poskytovateľ ako sprostredkovateľ v mene Objednávateľa spracúval osobné údaje, ktoré Objednávateľ spracúva ako prevádzkovateľ, zaväzuje sa Poskytovateľ tieto spracúvať výlučne za podmienok stanovených platnou a účinnou legislatívou Slovenskej republiky pre oblasť ochrany osobných údajov, t. j. na základe osobitného právneho titulu (zmluvy s Objednávateľom, prípadne ak je to možné v súlade s danou legislatívou na základe poverenia Objednávateľa, resp. iného obdobného právneho úkonu), v ktorom Objednávateľ stanoví predovšetkým predmet a dobu spracúvania osobných údajov, povahu a účel ich spracúvania, zoznam a rozsah osobných údajov, kategórie dotknutých osôb a povinnosti a práva prevádzkovateľa, ako aj ďalšie podmienky stanovené platnou a účinnou legislatívou Slovenskej republiky pre oblasť ochrany osobných údajov. V prípade, ak sa pre spracúvanie osobných údajov Poskytovateľom ako sprostredkovateľom pri plnení tejto Zmluvy vyžaduje uzavretie osobitnej Zmluvy o spracúvaní osobných údajov podľa GDPR a/alebo Zákona o ochrane osobných údajov, Poskytovateľ sa zaväzuje pred začatím spracúvania osobných údajov uzavrieť s Objednávateľom Zmluvu o spracúvaní osobných údajov v znení, ktorú predloží Objednávateľ, a to bezodkladne na základe výzvy Objednávateľa, najneskôr však do troch (3) pracovných dní od výzvy Objednávateľa; vzor Zmluvy o spracúvaní osobných údajov bol súčasťou podkladov vo Verejnom obstarávaní. Posúdenie potreby uzavretia Zmluvy o spracúvaní osobných údajov vykoná Objednávateľ a Poskytovateľ je povinný mu za týmto účelom poskytnúť potrebnú súčinnosť.
5. Poskytovateľ sa zaväzuje, že zaviaže svojich zamestnancov a všetky ďalšie osoby na jeho strane, ktoré sa v rámci plnenia Zmluvy u neho alebo u Objednávateľa oboznámia s osobnými údajmi, povinnosťou mlčanlivosti, pričom povinnosť mlčanlivosti trvá aj po skončení pracovného pomeru alebo iného pracovnoprávneho alebo zmluvného vzťahu fyzických osôb. Splnenie povinnosti v zmysle tohto bodu je Poskytovateľ povinný na výzvu Objednávateľa kedykoľvek hodnoverne preukázať.
6. Zmluvné strany sa zaväzujú používať dôverné informácie druhej zmluvnej strany výlučne na účel, na ktorý im boli poskytnuté a zároveň sa zaväzujú dôverné informácie ochraňovať najmenej s rovnakou starostlivosťou ako ochraňujú vlastné dôverné informácie rovnakého druhu, vždy však najmenej v rozsahu primeranej odbornej starostlivosti, predovšetkým ich budú chrániť pred náhodným alebo neoprávneným poškodením a zničením, náhodnou stratou, zmenou alebo iným znehodnotením, nedovoleným prístupom alebo sprístupnením alebo zverejnením, pričom ak nie je v tejto zmluve ustanovené inak, zaväzujú sa, že bez predchádzajúceho písomného súhlasu druhej zmluvnej strany neposkytnú, neodovzdajú, neoznámia alebo iným spôsobom nevyzradia, resp. nesprístupnia dôverné informácie druhej zmluvnej strany tretej osobe.
7. Povinnosť zachovávať mlčanlivosť o dôverných informáciách sa nevzťahuje na nasledovné prípady:
	1. zmluvnej strane na základe zákona alebo na základe rozhodnutia príslušného orgánu (napr. súdy, prokuratúra a iné) vznikla povinnosť sprístupniť alebo zverejniť dôvernú informáciu druhej zmluvnej strany alebo jej časť,
	2. poskytnutie dôvernej informácie subdodávateľom, ak sa subdodávateľ podieľa na plnení predmetu Zmluvy a ak je to potrebné na účely plnenia povinností Poskytovateľa podľa tejto Zmluvy; to však len za predpokladu, že subdodávateľ takúto dôvernú informáciu nevyhnutne potrebuje pre účely plnenia tejto Zmluvy a zároveň ak Poskytovateľ zabezpečí, že subdodávateľ bude viazaný minimálne v rovnakom rozsahu k ochrane dôverných informácií ako sú viazané zmluvné strany,
	3. poskytnutie dôverných informácií odborným poradcom zmluvných strán (vrátane právnych, účtovných, daňových a iných poradcov alebo audítorov), ktorí sú viazaní všeobecnou povinnosťou mlčanlivosti na základe osobitných právnych predpisov alebo sú povinní zachovávať mlčanlivosť na základe písomnej dohody s dotknutou zmluvnou stranou, a to v súvislosti s poskytovaním ich služieb dotknutej zmluvnej strane,
	4. poskytnutie dôverných informácií Objednávateľom jeho zriaďovateľovi alebo inému subjektu verejnej správy v súvislosti s plnením im zverených úloh a činností.
8. Zmluvné strany sa zaväzujú, že poučia svojich zamestnancov, štatutárne orgány, ich členov a subdodávateľov, ktorým sú sprístupnené dôverné informácie, o povinnosti mlčanlivosti v zmysle tohto článku Zmluvy. V  rozsahu zaisťujúcom splnenie povinnosti mlčanlivosti podľa tohto článku Zmluvy, Poskytovateľ uzatvorí s každým subdodávateľom dohodu o mlčanlivosti, pokiaľ obdobný záväzok nevyplýva pre takého subdodávateľa zo zákona. Poskytovateľ vyhlasuje, že oboznámil svojich zamestnancov, ktorí sa budú podieľať na plnení tejto Zmluvy, s povinnosťou mlčanlivosti v zmysle tejto Zmluvy.
9. Zmluvné strany sa zaväzujú, že upovedomia druhú zmluvnú stranu o porušení povinnosti mlčanlivosti bez zbytočného odkladu potom, ako sa o takomto porušení dozvedeli. Porušujúca zmluvná strana je povinná bezodkladne vykonať opatrenia na zamedzenie porušovania povinnosti mlčanlivosti.
10. Poskytovateľ sa zaväzuje zaistiť, aby pri plnení jeho záväzkov podľa tejto Zmluvy nedochádzalo k ohrozovaniu dát Objednávateľa so zvláštnym prihliadnutím k osobným údajom spracovávaných Objednávateľom v rámci predmetu jeho činnosti.
11. Pre vylúčenie pochybností, ustanovenia bodov tohto článku Zmluvy sú účinné bez časového obmedzenia, t. j. aj po ukončení platnosti a účinnosti tejto Zmluvy.
12. Objednávateľ je oprávnený požadovať od Poskytovateľa zmluvnú pokutu vo výške
**5 000,- EUR** za porušenie ktorejkoľvek povinnosti vyplývajúcej Poskytovateľovi z tohto článku Zmluvy a za každý jednotlivý prípad porušenia povinnosti aj opakovane. Objednávateľ je zároveň oprávnený odstúpiť od tejto Zmluvy v prípade porušenia povinnosti Poskytovateľa vyplývajúcej z tohto článku Zmluvy; takéto porušenie sa považuje za podstatné porušenie Zmluvy.

# NÁHRADA ŠKODY A ZMLUVNÉ POKUTY

1. Zodpovednosť za škodu spôsobenú porušením povinností v súvislosti s touto zmluvou ktoroukoľvek zmluvnou stranou sa spravuje ustanoveniami § 373 a nasl. Obchodného zákonníka. Nahrádza sa výlučne škoda v rozsahu skutočnej škody (nenahrádza za ušlý zisk).
2. V prípade omeškania Objednávateľa s úhradou faktúr sa Objednávateľ zaväzuje uhradiť Poskytovateľovi úrok z omeškania v príslušnej zákonnej výške z nezaplatených čiastok za každý, aj začatý deň omeškania.
3. V prípade, ak Poskytovateľ nepotvrdí alebo nevyrieši incidenty/problémy v lehotách v zmysle tejto Zmluvy, je povinný zaplatiť nasledovné zmluvné pokuty:
4. pri Kritickom incidente/probléme vo výške **2000,- €** za každé individuálne porušenie tejto povinnosti,
5. pri Nekritickom incidente/probléme vo výške **500,- €** za každé individuálne porušenie tejto povinnosti,
6. Ak bude Poskytovateľ v omeškaní plnením inej povinnosti vyplývajúcej mu z tejto Zmluvy, na ktorú sa nevzťahuje zmluvná pokuta podľa bodu 13.3 tejto Zmluvy (ďalej len „**iná povinnosť**“) alebo ak Poskytovateľ takúto inú povinnosť poruší, Objednávateľ je oprávnený požadovať od Poskytovateľa zmluvnú pokutu vo výške **500,- EUR** za každé jednotlivé porušenie inej povinnosti; uvedené zmluvné pokuty sa neuplatnia, ak v tejto Zmluve je pre porušenie inej povinnosti Poskytovateľa ustanovená osobitná zmluvná pokuta.
7. Zmluvná pokuta alebo úrok z omeškania sú splatné do 30 dní od vyčíslenia a doručenia druhej zmluvnej strane na základe faktúry vystavenej dotknutou zmluvnou stranou, ak sa zmluvné strany nedohodnú písomne inak.
8. Žiadna zo zmluvných strán nebude v omeškaní a úrok z omeškania jej neprináleží, ak je omeškanie spôsobené okolnosťami vylučujúcimi zodpovednosť alebo okolnosťami spôsobenými druhou zmluvnou stranou.
9. Zmluvné strany zhodne prehlasujú, že dojednania zmluvných pokút podľa tohto článku Zmluvy považujú za dostatočne určité.
10. Zaplatením zmluvnej pokuty nie je dotknutý nárok oprávnenej zmluvnej strany na náhradu škody spôsobenú porušením povinnosti, na ktorú sa vzťahuje zmluvná pokuta, ktorá prevyšuje výšku dohodnutej zmluvnej pokuty.

# KOMUNIKÁCIA ZMLUVNÝCH STRÁN

1. Zmluvné strany sa zaväzujú, že vzájomná komunikácia bude prebiehať v slovenskom jazyku a primárne formou elektronickej pošty (e-mailu) kontaktných osôb zmluvných strán. Poskytovateľ sa zaväzuje, že experti, odborní garanti a ostatní odborníci budú ovládať slovenský jazyk na takej úrovni, aby Poskytovateľ riadne poskytoval plnenie v súlade s podmienkami uvedenými v tejto zmluve.
2. Osoby oprávnené konať v mene zmluvných strán v súvislosti s plnením tejto Zmluvy (najmä zadávanie/prijímanie požiadaviek, odovzdávanie/prijímanie plnení, podpis akceptačných/preberacích protokolov) a primárnymi kontaktnými osobami pre účely tejto Zmluvy sú:
	* 1. Za Objednávateľa:
			1. Meno a priezvisko:
			2. Telefonický kontakt:
			3. e-mail:
		2. Za Poskytovateľa:
			1. Meno a priezvisko , Funkcia
			2. Telefonický kontakt:
			3. e-mail:
3. Písomnosti podľa tejto Zmluvy sa doručujú osobne, poštou, kuriérskou službou alebo prostredníctvom elektronických médií (napr. e-mail, doručovanie do elektronickej schránky cez ústredný portál verejnej správy). Písomnosti sa doručujú na poslednú odosielateľovi známu adresu prijímateľa. Každá zo zmluvných strán je povinná informovať druhú zmluvnú stranu o akejkoľvek zmene adresy alebo kontaktného údaju (kontaktná osoba, telefónne číslo, e-mailová adresa).
4. Písomnosti zasielané poštou sa považujú za doručené, ak sa nepreukáže skorší dátum doručenia, v tretí (3) deň po ich odoslaní na poslednú známu adresu prijímateľa, ak ide o doručovanie v rámci Slovenskej republiky, alebo siedmy deň po ich odoslaní na poslednú známu adresu prijímateľa ak ide o doručovanie mimo územia SR.
5. Písomnosti doručované kuriérskou službou sa považujú za doručené v piaty deň po ich odovzdaní kuriérskej službe, ak sa nepreukáže skorší termín doručenia.
6. Písomnosti doručované poštou alebo kuriérskou službou sa považujú za doručené aj v prípade, ak adresát odmietne zásielku prevziať.
7. Písomnosti doručované prostredníctvom e-mailu sa považujú za doručené momentom ich odoslania zmluvnou stranou, ak zmluvná strana (odosielateľ) nedostala automatickú informáciu o nedoručení elektronickej správy.
8. Za účelom realizácie komunikácie a doručovania sa zmluvné strany zaväzujú používať kontaktné údaje (osoby, tel. čísla, emaily a pod.) uvedené v tejto zmluve alebo oznámené v súlade s touto zmluvou. Zmluvné strany sa zaväzujú bezodkladne písomne oznámiť akúkoľvek zmenu svojich kontaktných osôb a ich údajov druhej zmluvnej strane. Zmena kontaktných osôb/údajov je účinná dňom doručenia písomného oznámenia bez potreby uzatvorenia dodatku k tejto zmluve.
9. Zmluvné strany sa dohodli, že bežná písomná komunikácia v súvislosti s plnením Zmluvy (napr. komunikácia týkajúca sa organizácii stretnutí, realizácie plnení alebo iných organizačných záležitosti, podkladov pre fakturáciu, zmien kontaktných osôb a pod.) alebo komunikácia v iných prípadoch vyslovene uvedených v tejto zmluve bude vykonávaná primárne prostredníctvom e-mailu.

# KĽÚČOVÍ EXPERTI

1. Poskytovateľ sa zaväzuje plnenie tejto Zmluvy realizovať prostredníctvom kľúčových expertov, ktorých na tento účel identifikoval vo svojej ponuke v rámci preukázania splnenia podmienok účasti vo verejnom obstarávaní (ďalej aj len „**expert**“). Poskytovateľ sa zaväzuje, že experti poskytnú plnenie podľa Zmluvy, v súlade s jej podmienkami a vynaložením všetkej odbornej starostlivosti. Zoznam kľúčových expertov s uvedením ich identifikačných údajov v rozsahu: meno, priezvisko a pozícia tvorí neoddeliteľnú súčasť tejto Zmluvy ako jej príloha č. 7. Poskytovateľ je povinný tento zoznam aktualizovať, a to po predchádzajúcom schválení zmeny experta zo strany Objednávateľa v zmysle tohto článku Zmluvy. Aktuálny zoznam expertov je Poskytovateľ je povinný zaslať Objednávateľovi elektronicky bezodkladne po schválení zmeny.
2. Zmena niektorého z expertov Poskytovateľa je možná výlučne s písomným súhlasom Objednávateľa a iba v nasledovných prípadoch:
	* 1. ak expert Poskytovateľa preukázateľne nemôže vykonávať činnosť, na ktorú bol určený,
		2. ak je potreba výmeny experta vyvolaná skutočnosťami, ktoré nemôže Poskytovateľ ovplyvniť,
		3. ak vzhľadom na porušovanie povinností predstavuje pokračovanie činnosti takéhoto experta ohrozenie plnenia Zmluvy,
		4. ak o to požiada Objednávateľ v súlade s týmto článkom Zmluvy.
3. Poskytovateľ je povinný bezodkladne písomne informovať Objednávateľa, ak nastane skutočnosť odôvodňujúca zmenu experta v zmysle bodu 2. tohto článku tejto Zmluvy a zároveň predložiť návrh osoby, ktorou navrhuje nahradiť experta, vo vzťahu ku ktorému nastali dôvody pre jeho nahradenie.
4. Pri zmene experta musí osoba, ktorá má pôvodného experta nahradiť, spĺňať požiadavky na odbornú a technickú spôsobilosť stanovené Objednávateľom v rámci podmienok účasti vo verejnom obstarávaní ako spĺňal expert, ktorého má nahradiť. Spôsobilosť nového experta Poskytovateľa preukazuje Poskytovateľ rovnakými dokladmi ako boli požadované v podmienkach účasti vo verejnom obstarávaní.
5. Návrh na zmenu experta predloží Poskytovateľ na odsúhlasenie Objednávateľovi v písomnej forme spolu so všetkými dokladmi preukazujúcimi splnenie podmienok odbornej a technickej spôsobilosti navrhovaného experta najneskôr päť (5) pracovných dní pred nástupom nového experta na výkon činnosti podľa tejto Zmluvy, ak sa zmluvné strany nedohodnú z dôvodov hodných osobitného zreteľa inak. Príslušný expert môže začať vykonávať činnosti v rámci plnenia zmluvy až po písomnom odsúhlasení Objednávateľa.
6. Akékoľvek náklady, ktoré vzniknú v súvislosti so zmenou expertov zo Zmluvy, znáša Poskytovateľ.
7. Objednávateľ je oprávnený požiadať Poskytovateľa o výmenu experta zo Zmluvy v prípade, ak jeho pracovné výsledky nezodpovedajú požiadavkám Objednávateľa vyplývajúce z opisu predmetu zákazky vo Verejnom obstarávaní, tejto Zmluvy, pokynov Objednávateľa alebo správanie je neuspokojivé a ohrozuje riadne plnenie Zmluvy alebo má iný negatívny vplyv na činnosti alebo záujmy Objednávateľa. Poskytovateľ sa zaväzuje, že riadne odôvodnenej žiadosti Objednávateľa bezodkladne vyhovie a v súlade s týmto článkom Zmluvy navrhne výmenu experta najneskôr do päť (5) pracovných dní odo dňa doručenia žiadosti Objednávateľa. Poskytovateľ je povinný bezodkladne, najneskôr do troch (3) pracovných dní odo dňa doručenia žiadosti o vylúčenie experta tímu Poskytovateľa plniaceho Zmluvu na strane Poskytovateľa jeho činnosť pozastaviť. Poskytovateľ je povinný túto povinnosť splniť bez vplyvu na termíny a akosť plnenia Zmluvy.
8. Zmluvné strany vyhlasujú, že odsúhlasenie zmeny kľúčových expertov zo strany Objednávateľa žiadnym spôsobom nezbavuje Poskytovateľa záväzkov vyplývajúcich mu zo Zmluvy a že také zmeny nemajú mať za následok navýšenie ceny služby.
9. Pre vylúčenie pochybností sa zmluvné strany dohodli, že pre nahradenie kľúčových expertov Poskytovateľa nie je potrebné uzatvárať dodatok k tejto Zmluve.
10. Zmena expertov nemá žiaden vplyv na plynutie lehôt podľa tejto Zmluvy, resp. na splnenie akýchkoľvek povinností či poskytnutie plnení zo strany Poskytovateľa podľa tejto Zmluvy.
11. Neplnenie predmetu Zmluvy prostredníctvom kľúčových expertov, prostredníctvom ktorých Poskytovateľ ako uchádzač vo verejnom obstarávaní preukazoval splnenie podmienok účasti, resp. prostredníctvom odsúhlasených zmenených kľúčových expertov v súlade so Zmluvou, sa považuje za podstatné porušenie tejto zmluvy.
12. Porušenie povinností Poskytovateľa vyplývajúcich z bodov 15.1, 15.3 až 15.5 a/alebo 15.7 tohto článku Zmluvy sa považuje za podstatné porušenie Zmluvy a Objednávateľ je oprávnený požadovať od Poskytovateľa zmluvnú pokutu vo výške **5 000,- EUR** za každé jednotlivé porušenie ktorejkoľvek povinnosti. Porušenie ktorejkoľvek z uvedených povinností je dôvodom, ktorý oprávňuje Objednávateľa na odstúpenie od Zmluvy.

# TRVANIE ZMLUVY

1. Táto Zmluva sa uzatvára na dobu určitú, a to do uplynutia **tridsaťšesť (36) mesiacov** odo dňa začatia poskytovania Služieb podpory prevádzky v súlade s článkom 4. bod 4.3 tejto Zmluvy.
2. Táto Zmluva zaniká:
3. uplynutím doby podľa čl. 16. bod 16.1 tejto Zmluvy,
4. písomnou dohodou podpísanou obidvoma zmluvnými stranami,
5. písomnou výpoveďou,
6. odstúpením od Zmluvy.
7. Objednávateľ je oprávnený vypovedať zmluvu bez udania dôvodu, výpovedná doba je 3 mesiace a začína plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená Poskytovateľovi, a uplynie posledným dňom príslušného kalendárneho mesiaca. Výpoveďou podľa tohto bodu nie je dotknuté právo Poskytovateľa na zaplatenie ceny resp. jej časti za služby riadne poskytnuté a prevzaté Objednávateľom do uplynutia výpovednej doby.
8. Odstúpiť od Zmluvy je možné len z dôvodov stanovených v tejto Zmluve a/alebo v zákone.
9. Poskytovateľ je oprávnený odstúpiť od Zmluvy v prípade, ak je Objednávateľ v omeškaní s úhradou faktúry podľa tejto Zmluvy viac ako 60 dní.
10. Objednávateľ je oprávnený odstúpiť od Zmluvy z nasledovných dôvodov:
	1. ak Poskytovateľ poruší zmluvnú povinnosť podľa tejto Zmluvy a nápravu nevykoná ani v dodatočnej primeranej lehote, ktorú mu Objednávateľ poskytne na vykonanie nápravy,
	2. ak Poskytovateľ v lehote určenej Objednávateľom alebo uvedenej v tejto Zmluve neuzavrie Zmluvu o spracúvaní osobných údajov v znení predloženom zo strany Objednávateľa,
	3. ak Poskytovateľ v lehote určenej Objednávateľom alebo uvedenej v tejto Zmluve neuzavrie Zmluvu o BOaNP v znení predloženom zo strany Objednávateľa,
	4. ak zanikne Zmluva o spracúvaní osobných údajov,
	5. ak zanikne Zmluva o BOaNP.
11. Odstúpením od Zmluvy nebudú dotknuté práva a povinnosti zmluvných strán ohľadom plnení, ktoré boli do tejto doby riadne objednané, dodané a prevzaté, vrátane práv vyplývajúcich z licencií.
12. Odstúpenie je účinné jeho doručením druhej zmluvnej strane, týmto dňom Zmluva zaniká.
13. Zánikom tejto Zmluvy nezanikajú ustanovenia Zmluvy, ak z ich povahy vyplýva, že majú ostať zachované aj po zániku tejto Zmluvy, resp. aj ustanovenia, vo vzťahu ku ktorým to tak vyplýva z aplikovateľných právnych predpisov (ako napr. zodpovednosť za škodu, náhrada škody, zmluvné pokuty, zachovávať mlčanlivosť o dôverných informáciách a obchodnom tajomstve a iné).

# ZÁVEREČNÉ USTANOVENIA

1. Zmluva nadobúda platnosť dňom neskoršieho podpisu oprávnenými zástupcami oboch zmluvných strán a účinnosť nasledujúci deň po jej zverejnení v Centrálnom registri zmlúv. Zmluvné strany berú na vedomie a súhlasia, že táto Zmluva vrátane všetkých jej súčastí a príloh bude zverejnená v Centrálnom registri zmlúv.
2. Zmluvné strany sa dohodli, že záväzkové vzťahy založené touto zmluvou, ktoré v nej nie sú výslovne upravené, sa riadia príslušnými ustanoveniami Obchodného zákonníka v platnom znení a subsidiárne ostatnými platnými právnymi predpismi Slovenskej republiky.
3. Ak niektoré ustanovenia tejto Zmluvy prestanú byť aktuálne, neznamená to, že by celá Zmluva strácala platnosť. V takomto prípade sa zmluvné strany dohodli, že nájdu formulácie a znenie čo najviac podobné pôvodnému zámeru a nahradia ich tak, aby bol zachovaný účel a cieľ tejto Zmluvy, pri rešpektovaní nových faktov.
4. V prípade nezhôd sa zmluvné strany zaväzujú riešiť spor spoločným konsenzom. Ak sa zmluvné strany nedohodnú, je oprávnená ktorákoľvek zo zmluvných strán podať návrh na príslušný súd v Slovenskej republike.
5. Ustanovenia tejto Zmluvy je možné meniť len formou písomných a očíslovaných dodatkov k zmluve, podpísaných oboma zmluvnými stranami, ak nie je v tejto Zmluve ustanovené inak (napr. zmena Kľúčových expertov, zmena oprávnených osôb, kontaktných údajov). Formuláre uvedené v prílohách tejto Zmluvy budú priebežne podľa potreby počas účinnosti tejto Zmluvy aktualizované Objednávateľom, a to bez potreby zmeny tejto Zmluvy formou dodatku. Formuláre (vrátane aktualizácií) pre účely plnenia tejto Zmluvy poskytne Objednávateľ Poskytovateľovi aj v elektronickej podobe
6. Táto Zmluva je vyhotovená v troch (3) vyhotoveniach s platnosťou originálu, z toho dve (2) pre Objednávateľa a jedno (1) pre Poskytovateľa.
7. Zmluvné strany sa dohodli, že Poskytovateľ nie je oprávnený postúpiť akékoľvek pohľadávky voči Objednávateľovi vyplývajúce z tejto Zmluvy na tretiu osobu bez predchádzajúceho písomného súhlasu Objednávateľa. Právny úkon, na základe ktorého Poskytovateľ postúpi svoju pohľadávku voči Objednávateľovi na tretiu osobu bez predchádzajúceho písomného súhlasu Objednávateľa, je podľa § 39 Občianskeho zákonníka neplatný. Akýkoľvek súhlas Objednávateľa je platný iba v prípade, ak naň bol udelený predchádzajúci písomný súhlas Ministerstva zdravotníctva Slovenskej republiky.
8. Zmluvné strany sa dohodli, že pri výklade ustanovení tejto Zmluvy vrátane jej príloh budú prihliadať na obsah vysvetlení a ďalších prípadných doplňujúcich informácií poskytnutých Objednávateľom Poskytovateľovi v procese Verejného obstarávania
9. Zmluvné strany vyhlasujú, že zmluvu uzatvárajú na základe ich skutočnej, slobodnej a vážnej vôle, ktorú prejavili určito a zrozumiteľne, zmluvu uzatvorili dobromyseľne a v dobrej viere a neuzatvorili ju v omyle, ani pod nátlakom a ani za nápadne nevýhodných podmienok, zmluvu si prečítali, obsahu porozumeli a na znak súhlasu s obsahom Zmluvy ju vlastnoručne podpisujú.
10. Zmluvné strany vyhlasujú, že budú spolupracovať tak, aby bol predmet Zmluvy splnený v najlepšej možnej miere. Za týmto účelom sa budú zmluvné strany bez omeškania vzájomne informovať o všetkých okolnostiach, ktoré by bránili riadnemu splneniu predmetu Zmluvy.
11. Neoddeliteľnou súčasťou tejto Zmluvy sú nasledovné prílohy:

Príloha č. 1: Špecifikácia služieb

Príloha č. 2: Cenník

Príloha č. 3: Výkaz vykonaných službách podpory prevádzky

Príloha č. 4: Formulár – Požiadavka na zmenu

Príloha č. 5: Akceptačný protokol

Príloha č. 6: Zoznam subdodávateľov

Príloha č. 7: Zoznam kľúčových expertov.

V Bratislave, dňa ......................... V Bratislave, dňa ..........................

za Objednávateľa: za Poskytovateľa:

................................................. .................................................

**Mgr. Pavol Vršanský xxxxxxxxxxxxx**

riaditeľ xxxxxxxxxxxxx

Národné centrum zdravotníckych informácií xxxxxxxxxxxxx

Príloha č. 1: Špecifikácia služieb

*Bude prevzaté zo súťažných podkladov vo VO (opis predmetu zákazky)*

Príloha č. 2: Cenník

*Bude prevzaté z ponuky poskytovateľa vo VO*

Príloha č. 3: Výkaz o vykonaných službách podpory prevádzky

**Príloha k faktúre:**

**Zákazník: Dodávateľ: Obdobie:**

Národné centrum zdravotných informácií

Lazaretská 26, 811 09 Bratislava

|  |  |  |  |  |  |
| --- | --- | --- | --- | --- | --- |
| Dátum | Fakturovateľné (hod.)  | Vykonal | Požiadavka od | Číslo | Činnosť |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

|  |  |  |  |
| --- | --- | --- | --- |
| **Spolu** |  | 0,00 |  |
| *Predplatené hodiny* |  |  |  |

|  |  |  |  |
| --- | --- | --- | --- |
| **Celkom na fakturáciu** |  | 0,00 |  |

 Odovzdal(meno, podpis):

 Prevzal (meno, podpis):

 Dátum:

Príloha č. 4: Formulár – Požiadavka na zmenu

|  |  |
| --- | --- |
| **Formulár o nahlásení požiadavky na zmenu** | **Číslo Zmeny zo Service Desku** |
| **Iniciátor zmeny****(Objednávateľ):** |  | **Organizácia:** |  |
| **Telefón:** |  | **E-mail:** |  |
| **Manažér zmien (Objednávateľ):** |  | **Telefón** |  |
| **Dátum a čas zadania požiadavky:** |  | **Požadovaný termín ukončenia realizácie:** |  |
| **Kategória zmeny** |  |  |
| Štandardná zmena: |  |  |
| Urgentná zmena: |  |  |
| **Popis zmeny:** |
| **Detailný popis požiadavky na zmenu:** |  |
| **Prílohy** |  |  |

Príloha č. 5: Akceptačný protokol

Registratúrne číslo:

**AKCEPTAČNÝ PROTOKOL č. ...**

|  |  |
| --- | --- |
| ***Názov požiadavky:*** |  |
| ***Objednávateľ:*** | Národné centrum zdravotníckych informácií, Lazaretská 26, 811 09 Bratislava |
| ***Dodávateľ:*** |  |
| ***Zodpovedný riešiteľ:*** |  |
| ***Dátum akceptácie:*** |  |

|  |  |
| --- | --- |
| ***Zmluva č. /Objednávka č.:*** |  |
| ***Špecifikácia predmetu akceptácie:*** |

|  |
| --- |
| ***Ďalšie vymedzenia:*** |
| Podpisom tohto protokolu Objednávateľ potvrdzuje, že prevzal od Poskytovateľa plnenie podľa objednávky/zmluvy č. ... v dohodnutej kvalite a akceptuje predmet plnenia. |

|  |
| --- |
| ***Pripomienky/Prílohy Objednávateľa/Poskytovateľa:*** |
|  |

V Bratislave, dňa \_\_\_\_\_\_\_\_\_\_\_\_\_\_\_ V Bratislave, dňa \_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Titul, Meno a priezvisko Titul, Meno a priezvisko

zodpovedná osoba zodpovedná osoba

za Poskytovateľa za Objednávateľa

Príloha č. 6: Zoznam subdodávateľov

|  |  |  |  |  |
| --- | --- | --- | --- | --- |
| **Por. č.** | **Subdodávateľ** | **Osoba oprávnená konať za subdodávateľa** | **Stručný opis časti predmetu plnenia zmluvy, ktorý bude predmetom subdodávky** | **% podiel na zákazke** |
| 1. | *(Názov subdodávateľa sídlo a IČO)* | *(Meno, priezvisko, adresa pobytu, dátum narodenia)* |  |  |
| 2. |  |  |  |  |
| 3. |  |  |  |  |
| 4. |  |  |  |  |
| 5. |  |  |  |  |

Príloha č. 7: Zoznam kľúčových expertov

|  |  |  |
| --- | --- | --- |
| **P. č.** | **Názov pozície kľúčového experta**  | **Titul, meno, priezvisko** |
| **1** |  |  |
| **2** |  |  |
| **3** |  |  |
| **4** |  |  |
| **5** |  |  |
| **6** |  |  |
| **7** |  |  |
| **8** |  |  |
| **9** |  |  |
| **10** |  |  |